የትምህርት ጥራትና ተደራሽነትን የሚያረጋገጥ ፍኖተ ካርታ እየተዘጋጀ ነው 
የትምህርትን ጥራትና ተደራሽነት የሚያረጋግጥ ፍኖተ ካርታ እየተዘጋጀ መሆኑን የትምህርት ሚኒስትሩ ገለጹ፡፡ሚኒስትሩ ዶክተር ሺፈራው ተክለማርያም እንደገለጹት ፍኖተ ካርታው ከቅድመ መደበኛ እስከ ከፍተኛ ትምህርት ያለውን ደረጃ የሚዳስስ ነው።ፍኖተ ካርታው የእስካሁኑን የትምህርት ሂደት ስኬቶችና ክፍተቶች እንደሚለይ ጠቁመው በሚቀጥሉት 15 ዓመታት ትምህርትና ስልጠናው እንዴት መመራት እንዳለበትም ያሳያል ብለዋል።የአገሪቷን የእድገት ደረጃ በመመዘን ወደፊት የሚያስፈልገውን ሥርዓተ ትምህርት የሚፈትሽ መሆኑንም ዶክተር ሺፈራው አስረድተዋል።ከቅደመ መደበኛ እስከ ከፍተኛ ትምህርት ተቋማት ያሉ ክፍተቶች በፍኖተ ካርታው ተለይተው እንደሚወጡና የአገሪቷን የእድገት ደረጃ የሚመጥን አዲስ ስርዓተ ትምህርት እንደሚዘረጋበት አብራርተዋል።ፍኖተ ካርታው በተለይ በትምህርት ተደራሽነትና ጥራት ላይ የሚያተኩር መሆኑን የገለጹት ሚኒስትሩ አሁን ያለውን የ9ኛ እና 10ኛ ክፍል ተደራሽነት በ19 በመቶ እንደሚያሳድገው አመልክተዋል።የሁለቱ ክፍሎች ተደራሽነት 55 በመቶ የደረሰ ሲሆን "ፍኖተ ካርታው አሃዙን በሁለተኛው የእድገትና ትራንስፎርሜሽን ዕቅድ መጨረሻ 74 በመቶ ለማድረስ ይረዳል" ብለዋል።ሚኒስትሩ በተመሳሳይ የኢትዮጵያን ህዝቦች ታሪክ የሚይዝ ሰነድ ዝግጅት መጀመሩ ገልጸዋል።የህዝቦችን ታሪክ ወጥ በሆነ መልኩ የያዘ ሰነድ ባለመኖሩ በየደረጃው ያሉ የመማሪያ መጽሐፍትን ማዘጋጀት አስቸጋሪ ሆኖ መቆየቱን ተናግረዋል።የህዝቦች ታሪክ ለዘርፉ አስፈላጊ መሆኑ በምሁራን በመታመኑ በጥናትና ምርምር የተደገፈ ሰነድ እየተዘጋጀ መሆኑን አመልክተዋል።ጎን ለጎንም ቀደም ሲል የነበሩት የታሪክ ትምህርት መማሪያ መፅሃፍት በአዲስ መልክ እየተዘጋጁ መሆኑን ጠቁመዋል ዶክተር ሺፈራው።የዘጠነኛና 10ኛ ክፍል መማሪያ መጽሃፍት ለሚቀጥለው ዓመት የትምህርት መርሃግብር እንደሚደርሱም አክለዋል።በጥናትና ምርምር የታገዘ ሰነድ ማዘጋጀት ረጅም ጊዜ እንደሚወስድ የጠቆሙት ሚኒስትሩ የኢትዮጵያ ህዝቦች ታሪክ ሰነዱ በ2017 ዓ.ም ተጠናቆ ለንባብ እንደሚበቃ አስታውቀዋል (ኢዜአ) ።